കോണ്ഗ്രസ് കേരള രാഷ്ട്രീയത്തിന്റെ നാള്വഴികള് ഓര്ക്കണം: പി.ടി. ജോസ് കണ്ണൂര്: കേരള കോണ്ഗ്രസ് എമ്മിന് മന്ത്രിസഭയില് തുടരാന് നാണമില്ലേ എന്ന് വിലപിക്കുന്ന പ്രതിപക്ഷ നേതാവും കോണ്ഗ്രസുകാരും കേരള രാഷ്്രടീയത്തിന്റെ നാള്വഴികള് ഓര്മിക്കുന്നത് നന്നായിരിക്കുമെന്നും ഇല്ലെങ്കില് ചരിത്രം അറിയാത്തവരുടെ വൃഥാ വിലാപമായി അത് ചരിത്രത്തില് രേഖപ്പെടുത്തുമെന്ന് കേരളാ കോണ്ഗ്രസ് എം സംസ്ഥാന ജനറല് സെക്രട്ടറി പി.ടി. ജോസ്. കേരളാ കോണ്ഗ്രസ് എം ജില്ലാ നേതൃസംഗമം കണ്ണൂരില് ഉദ്ഘാടനം ചെയ്ത് പ്രസംഗിക്കുകയായിരുന്നു അദ്ദേഹം. പണ്ഡിറ്റ് ജവഹാര്ലാല് നെഹ്റു ചത്ത കുതിരയെന്ന് വിശേഷിപ്പിച്ച മുസ്ലിം ലീഗിനെ ചേര്ത്ത് 1960 ല് മുന്നണി ഉണ്ടാക്കുകയും മന്ത്രിസഭ രൂപീകരിക്കുകയും ചെയ്തവരാണ് കോണ്ഗ്രസുകാര്. ഇന്ദിരാഗാന്ധിയെ നഖശിഖാന്തം എതിര്ത്ത് പുതിയ കോണ്ഗ്രസ് ഉണ്ടാക്കിയ എ.കെ. ആന്റണിയെ ഇന്ദിരാ കോണ്ഗ്രസില് ചേര്ക്കുകയും മുഖ്യമന്ത്രിയും കേന്ദ്രമന്ത്രിയും ഇന്ദിരാ കോണ്ഗ്രസി വര്ക്കിംഗ് കമ്മിറ്റി മെംബറുമാക്കിയത് ഇത്രവേഗം കോണ്ഗ്രസുകാര് മറക്കാമോ അദ്ദേഹം ചോദിച്ചു. ഇന്ദിരാഗാന്ധിയെ മദാമ്മ എന്ന് വിശേഷിപ്പിച്ച് കോണ്ഗ്രസ് വിട്ട് ഡിഐസി ഉണ്ടാക്കി പുറത്ത് പോയ കെ. കരുണകാരനെ വീണ്ടും തിരിച്ചു കോണ്ഗ്രസില് ചേര്ത്തതും പ്രതിപക്ഷ നേതാവും കോണ്ഗ്രസുകാരും ഓര്ക്കുന്നത് നന്നായിരിക്കുമെന്നും അദ്ദേഹം പറഞ്ഞു. ജില്ലാ പ്രസിഡന്റ് ജോയി കൊന്നക്കല് അധ്യക്ഷത വഹിച്ചു. സംസ്ഥാന സെക്രട്ടറി മുഹമ്മദ് ഇക്ബാല് മുഖ്യ പ്രഭാഷണം നടത്തി . സംസ്ഥാന സെക്രട്ടറി ജോയിസ് പുത്തന്പുര, ജില്ലാ നേതാക്കളായ സജി കുറ്റിയാനിമാറ്റം, കെ.ടി. സുരേഷ്കുമാര്, സി.ജെ. ജോണ്, ബിനു മണ്ഡപത്തില്, ബിനു ഇളവുങ്കല്, ജോസ് മണ്ഡപം, ബെന്നിച്ചന് മഠത്തിനകം, ബിജു പുതുക്കല്ലില്, ജയിംസ് മരുതാനിക്കാട്ട്, ഡോ. ജോസഫ് തോമസ്, വി.വി. സേവി, അപ്പച്ചന് മാലത്ത്, വിപിന് ജോസഫ്, ജോസഫ് ഇളവുങ്കല്, ഏലമ്മ ജോസഫ് എന്നിവര് പ്രസംഗിച്ചു.